**FELADATELLÁTÁSI SZERZŐDÉS**

**(egyedi felújítási, karbantartási közfeladatok ellátására)**

amely létrejött

egyrészről **Martonvásár Város Önkormányzata** (2462 Martonvásár, Budai út 13., törzsszám: 727431; adószám:15727433-2-07) képviseletében Dr. Szabó Tibor polgármester (a továbbiakban: **Önkormányzat**),

másrészről a **Martonvásár Városi Közszolgáltató Nonprofit Korlátolt Felelősségű Társaság** (2462 Martonvásár, Szent László út 2., adószáma: 24901084-2-07, Cg.: 07-09-024940, bankszámlaszáma: 11600006-00000000-93726094), képviseletében Tóth Balázs ügyvezető (a továbbiakban: **Közszolgáltató)**

(Önkormányzat és Közszolgáltató együttesen a továbbiakban: **Felek**) között alulírott helyen és napon, az alábbi feltételekkel:

1. **Előzmények**

Felek Önkormányzat, mint tulajdonos Képviselő-testületének feladat- és hatáskörében – a katasztrófavédelemmel és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított jogkörben – eljárva Martonvásár Város Polgármestere által hozott 325/2020. (XI. 24.) határozat alapján fenntartói és támogatói keretszerződést (a továbbiakban: keretszerződést), valamint felülvizsgált közszolgáltatási szerződéseket kötöttek egymással ingatlan-, és településüzemeltetési közfeladat-ellátások megvalósítására, 2021. január 1-jétől kezdődő hatállyal.

A keretszerződés rögzíti, hogy adott évi forrás összegét az Önkormányzat Képviselő-testülete által jóváhagyott koncepció vagy üzleti terv alapján az Önkormányzat tárgyévi költségvetésében, mint közfeladat ellátására működési célú átadott pénzeszközt tervezi, a Közszolgáltató finanszírozása az Önkormányzat mindenkori tárgyévre vonatkozó költségvetésében foglaltak alapján történik. Az Önkormányzat finanszírozási kötelezettségét a tervezhető, folyamatos finanszírozást igénylő feladatok vonatkozásában a tárgyévi költségvetési rendeletében jóváhagyott összegnek megfelelően, működési célú átadott pénzeszközként teljesíti, mely összeget negyedévente előre feladatarányosan, (a keretszerződés 10. pontjában rögzített elszámolások elfogadásáig, előlegként) minden negyedév kezdetének 5. munkanapjáig átutalja a Közszolgáltató számlájára.

A Közszolgáltató Martonvásár Város Önkormányzatának Képviselő-testülete által 10/2022. (II. 15.) határozattal elfogadott üzleti terve, valamint a …./2022. (III. 22.) határozattal elfogadott 2022. évi felújítási, karbantartási, tárgyi eszköz beszerzési koncepció alapján meghatározott eseti feladatok finanszírozása érdekében, a fentiekre tekintettel a keretszerződés és a közszolgáltatási szerződés kiegészítésére Felek az alábbi megállapodást kötik.

1. **Szerződés tárgya**

Közszolgáltató 2022. évben várhatóan megvalósuló, a …./2022. (III. 22.) határozattal elfogadott, átadott pénzeszközös finanszírozási formával megjelölt, egyedi felújítási, nagyobb karbantartási feladatok ellátja, azokban működik közre, közreműködőkkel, alvállalkozókkal (a továbbiakban: közszolgáltatás), a hatályban lévő jogszabályi és tulajdonosi rendelkezések figyelembe vételével.

1. **Pénzügyi feltételek**
2. Önkormányzat a Közszolgáltató részére a II. pontban rögzített közszolgáltatás megvalósításáért összesen a …./2022. (III. 22.) határozat mellékletét képező táblázat, átadott pénzeszközös finanszírozási formával megjelölt, egyedi felújítási, nagyobb karbantartási feladatok ellátásához szükséges, a 2-6. pontban meghatározottak szerint elfogadott összeget biztosít átadott pénzeszköz formájában.
3. Felek megállapodnak, hogy Önkormányzat az 1. pontban rögzített összegből a II. pontban rögzített feladatokra, a keretszerződésben rögzítettek szerint negyedéves időszakokra szólóan leadott „műszaki előkészítő dokumentum”-ban szereplő összeget utalja át Közszolgáltató 11600006-00000000-93726094 számú számlájára, az „műszaki előkészítő dokumentum” írásbeli benyújtásától, és annak Önkormányzat általi jóváhagyásától számított 5 napon belül. A „műszaki előkészítő dokumentum” jóváhagyására annak benyújtásától számított 5 napon belül Martonvásár Város Polgármestere jogosult. A „műszaki előkészítő dokumentum” tartalmazza a megvalósítandó feladat pontos műszaki tartalmát, szükség szerint rajzokat, terveket, valamint az egyes tételekhez tartozó költségeket.
4. Felek rögzítik, hogy Közszolgáltató a 2. pontban rögzített „műszaki előkészítő dokumentum” jóváhagyásáig nem vállalhat kötelezettséget a II. pontban rögzített feladat megvalósítása körében.
5. A III. 1. pontban rögzített finanszírozás mértéke nem haladhatja meg a II. pontban szereplő közszolgáltatás ellátásának költségét, azaz a megvalósítással kapcsolatban felmerült költségek és az ezzel összefüggésben keletkezett bevételek különbségét.
6. Az önkormányzati finanszírozás esetében a költségek elismerésének feltétele, hogy igazolt kapcsolat legyen a közszolgáltatási kötelezettség ellátása során végzett tevékenységek és a ráfordítások között, az elszámolt költségek munkadíjat nem tartalmazhatnak. Ezen kapcsolat igazolásának eszközei a pontos költségkalkuláció, költségfelosztás és a bizonylatok.
7. Közszolgáltató a jelen eseti finanszírozási szerződés II. pontjában foglalt, a III. 1. pontnak megfelelően finanszírozott feladatokról, a keretszerződésben foglaltak szerint elszámolást készít. Befejezettnek akkor tekinthető a II. pontban rögzített közszolgáltatás megvalósítása, ha valamennyi, az „műszaki előkészítő dokumentum”-ban tervezett feladat megvalósult Közszolgáltató által, melyet az Önkormányzat részéről az adott feladatok felügyeletéért, területéért felelős vezető teljesítés igazol.
8. Önkormányzat az elszámolást a keretszerződésben foglaltak szerint ellenőrzi.
9. **Felek jogai és kötelezettségei**
10. A Közszolgáltatónak e szerződés keretében nyújtott támogatás közpénznek minősül, melyre vonatkozóan a közpénzek felhasználására, ellenőrzésére, a közzétételi kötelezettségre és az átláthatóság szabályaira vonatkozó jogszabályokat megfelelően alkalmazni kell.
11. A szerződés hatálya alatt, és a megszűnését követően is mindkét fél köteles titokként kezelni az általa megszerzett információkat, és azokat csak annyiban hozhatják nyilvánosságra, amennyiben az a szerződésben foglalt feladat megvalósításához nélkülözhetetlen, illetve amennyiben ahhoz a másik szerződő fél hozzájárult.
12. A Közszolgáltató kötelezettségei:
13. köteles megfelelni a rá vonatkozó jogszabályoknak, különösen az olyan rendelkezéseknek, amelyek esetében a megfelelés hiánya veszélyezteti a jelen szerződésből fakadó kötelezettségei teljesítését;
14. köteles minden olyan engedélyt, hozzájárulást megszerezni, bejelentést megtenni, amelyek jogszabály, illetve az Önkormányzat, mint tulajdonos előírása alapján a jelen szerződésben foglalt közszolgáltatás megvalósításához szükséges;
15. Az Önkormányzat kötelezettségei:
16. köteles a szerződésben a Közszolgáltató által vállalt kötelezettségek teljesítése érdekében Közszolgáltatóval együttműködni, így különösen minden olyan rendelkezésére álló információt a Közszolgáltatónak átadni, amely a kötelezettségek teljesítését elősegíti,
17. köteles a szerződésben rögzítettek szerint Közszolgáltató tevékenységét finanszírozni.
18. Közszolgáltató jogosult arra, hogy a jelen szerződésből fakadó kötelezettségeinek teljesítése érdekében egy vagy több közreműködőt vegyen igénybe, ha ezáltal a kötelezettségek teljesítésének hatékonysága, illetve minősége javul vagy a költségei csökkennek.
19. A Közszolgáltató és a közreműködők közötti szerződések rendelkezései nem lehetnek ellentétesek a jelen szerződésben foglaltakkal, valamint a közreműködők igénybevétele nem növelheti a Közszolgáltatónak fizetendő önkormányzati finanszírozást.
20. A Közszolgáltató az Önkormányzat erre irányuló írásbeli kérelme esetén, annak kézhezvételét követő 5 napon belül köteles tájékoztatni az Önkormányzatot – a közüzemi szolgáltatók kivételével – a közreműködők köréről, feladataik terjedelméről és velük kötött szerződésben foglalt feltételekről.
21. A Közszolgáltató a közreműködők, alvállalkozók teljesítéséért úgy felel, mintha saját maga teljesített volna.
22. Jelen szerződés keretében írásbeli közlésnek minősül a valamely fél képviseletére jogosult személy által kézjeggyel ellátott irat, valamint sürgős esetben az alábbi kapcsolattartási elektronikus levelezési címekről a szintén kapcsolattartásra megjelölt elektronikus levelezési címekre érkező elektronikus levél.

Kapcsolattartó Önkormányzat részéről (tulajdonosi képviselő a jelen szerződésben rögzített közfeladatok megvalósítása keretében, teljesítés igazolásra jogosult):

 Név: Horváth Bálint

 Funkció: alpolgármester

 Telefonszám: +36-30-350-7566

 Elektronikus levelezési cím: horvath.balint@martonvasar.hu; horvath.balint.martonvasar@gmail.com

Kapcsolattartó Önkormányzat részéről (gazdálkodási feladatok ellátása, finanszírozási kérdések körében):

 Név: Bíró László

 Funkció: gazdasági igazgató

 Telefonszám: +36-20-545-2065

 Elektronikus levelezési cím: lbiro@martonvasar.hu

Kapcsolattartó Önkormányzat részéről (törvényességi ellenőrzés keretében):

 Név: Dr. Szabó-Schmidt Katalin

 Funkció: jegyző

 Telefonszám: +36-20-256-0095

 Elektronikus levelezési cím: jegyzo@martonvasar.hu

Kapcsolattartó közszolgáltató részéről:

 Név: Tóth Balázs

 Funkció: ügyvezető

 Telefonszám: +36-20-488-5200

 Elektronikus levelezési cím: martonsport@martonvasar.hu

1. Szerződő felek jelen szerződés teljesítése érdekében szorosan (közvetlen kapcsolat formájában is) együttműködnek. Ennek kapcsán
2. kölcsönösen és haladéktalanul egymás tudomására kell hozniuk azokat az értesüléseket, tényeket, körülményeket stb., amelyek a szerződésszerű teljesítést akadályozzák vagy befolyásolják;
3. kölcsönösen, illetve külön-külön is meg kell tenniük azokat az intézkedéseket, nyilatkozatokat stb., amelyek a szerződésszerű teljesítést akadályozó körülmények elhárítása érdekében szükségesek.
4. Az Önkormányzat jogosult – illetve jogszabályban meghatározott esetekben köteles – a Közszolgáltató jelen szerződésben meghatározott kötelezettségeinek teljesítését saját maga vagy szakértő bevonásával – ellenőrizni. Közszolgáltató köteles az ellenőrzés során az Önkormányzat képviselőivel – ideértve az Önkormányzat által megbízott szakértőket is – együttműködni, számukra minden szükséges információt és tájékoztatást megadni, így különösen a számviteli nyilvántartásaiba betekintést engedni, valamint a jelen szerződésből fakadó közfeladat ellátást megvalósító tevékenységére és a gazdálkodására vonatkozó minden adatot szolgáltatni.
5. **Szerződés hatálya, módosítása, megszűnése, szerződésszegés**

Jelen szerződés az aláírás napján lép hatályba, és a benne foglalt feladatok megvalósítását követően, valamint a III. 6. pontban foglalt elszámolás Önkormányzat általi III. 7. pont szerinti elfogadását követően szűnik meg.

A szerződés kizárólag a Felek közös megegyezésével, írásban módosítható.

Ha a szerződés időtartama alatt olyan, a szerződés megkötésekor előre nem látható, lényeges és tartós változás következik be valamely Fél körülményeiben, amely körülmény az adott Fél jogos érdekeit jelentősen sérti, akkor az érintett Fél kezdeményezésére a Felek kötelesek a szerződés érintett részét újratárgyalni. Nem hivatkozhat a szerződés ezen rendelkezésére az a Fél, aki az adott lényeges körülménybeli változást bizonyíthatóan maga idézte elő.

A Felek a szerződést közös megegyezéssel, írásban bármely időpontban jogosultak megszüntetni.

A szerződés bármely fél egyoldalú nyilatkozatával 30 napos felmondási idővel, a Felek közötti elszámolást követően szüntethető meg.

Az Önkormányzat a szerződést kizárólag az alábbi esetekben jogosult a Közszolgáltatóhoz címzett egyoldalú nyilatkozattal, azonnali hatállyal megszüntetni:

1. Közszolgáltató az önkormányzati finanszírozást nem a szerződésben meghatározott célra használja fel;
2. Közszolgáltató a szerződésben vállalt bármely egyéb kötelezettségét nem teljesíti és mulasztását az Önkormányzat felszólításától számított 15 napon belül nem orvosolja;
3. Közszolgáltató kérelmet nyújt be csőd-, felszámolási vagy végelszámolási eljárás indítására önmaga ellen, illetve harmadik személy nyújt be ilyen kérelmet és a Közszolgáltató az Önkormányzat számára kielégítő módon 15 napon belül nem igazolja, hogy az eljárást alaptalanul vagy rosszhiszeműen kezdeményezték.

A Közszolgáltatót nem illeti meg a rendkívüli felmondás joga.

Felek a közöttük felmerülő vitás kérdéseket elsősorban egyeztetéssel kísérlik meg eldönteni. Az egyeztető tárgyalások eredménytelensége esetén, a jelen szerződéssel összefüggő jogvitáik esetére a Felek alávetik magukat a Székesfehérvári Törvényszék kizárólagos illetékességének.

Jelen szerződésben nem szabályozott kérdések tekintetében a vonatkozó jogszabályok rendelkezései az irányadók.

Ezen szerződést a Felek elolvasás és értelmezés után, mint akaratukkal mindenben megegyezőt, jóváhagyólag írják alá.

Martonvásár, 2022

|  |  |  |
| --- | --- | --- |
| ………………………………………… |  | ………………………………………… |
| **Martonvásár Város Önkormányzata** |  | **Martonvásár Városi Közszolgáltató Nonprofit Kft.** |
| Önkormányzat képviseletében |  | Közszolgáltató képviseletében |
| Dr. Szabó Tibor |  | Tóth Balázs |
| polgármester |  | ügyvezető |

Jogi ellenjegyző: ………………………….

Pénzügyi ellenjegyző: ……………………